Document ID: /roh_data/filtered/fineweb-2-filterrobots_roh.jsonl.gz/64715

sils fastitgs dad alois carigiet
Ils 2 da december ein la 5. e 6. classa serendidas cul tren a Trun per in luvratori davart il renomau artist Alois Carigiet. Gia sil viadi naven dalla staziun al "Museum Cuort Ligia Grischa" han las scolaras ed ils scolars contemplau beinenqual maletg mural digl artist oriunds da Trun.
Arrivai egl imposant baghetg dil museum ha Olivia Pfister beneventau nus. Suenter ch'ella ha giu declarau la historia dil baghetg e la muntada dils uoppens en sala da dertgira essan nus sededicai agl artist Alois Carigiet (1902–1985). Sco emprem han ils affons stuiu eruir staziuns impurtontas da sia veta cun agid da maletgs. Naturalmein ha era la historia digl Ursin buc astgau muncar. Ils maletgs originals da quei cudisch e d'ulteriurs cudischs ch'ein vegni illustrai da Carigiet havein nus silsuenter astgau contemplar ella stanza dasperas.
Il pensum che las scolaras ed ils scolars han allura retschiert ha menau els en tuttas stanzas d'exposiziun. Leu han els stuiu tschercar il maletg tier igl extract dil maletg ch'els havevan retschiert sco copia – e la finfinala presentar lur maletg alla classa. Dad Olivia Pfister han ils affons ultra da quei aunc udiu beinenqual informaziun supplementara. Pliras ga ha ella envidau nus a contemplar ils maletgs empau pli da rudien e nus essan sefatschentai culs motivs specials sco utschals e las colurs plitost nunusitadas dils objects sils maletgs.
Per finir ha mintgina e mintgin giu da skizzar eifer treis minutas in purtret d'ina conscolara ni d'in conscolar. Ils products ein stai fetg interessants ed ils biars affons ha la classa allura era eruiu el quiz final.
Il retuorn atras il vitg havein nus allura aunc inaga mirau pli exact sils mirs dallas casas sper via e viu las ovras dad Alois Carigiet cun auters egls.
Continue Reading
informaziuns COVID-19
Mascrina
La Regenza dil cantun Grischun ha dau ora ina obligaziun da purtar ina mascrina per tut ils scolars e las scolaras naven dalla 3. classa sco era per tut las persunas d’instrucziun. Ils scolars duein prender cun sezs las mascrinas. En scola purschin nus mascrinas da reserva.
Quella obligaziun vala naven da mardis, ils 23 da november e cuoza segir entochen ils 24 da december 2021.
Giuado astgan ils affons prender giu la mascrina. Leu eis ei semplamein da tener ina distanza da 1.5 meters.
Proceder en cass ch’affons han sintoms da malsognas
Il cantun ha dau ora ina recumandaziun pertuccont il proceder en cass ch’affons han sintoms da malsognas. Quella anfleis vus CHEU.
En cass ch’ils sintoms corrispundan a COVID-19, resta igl affon a casa e lai far in test. Sch’il test ei positivs, sto el ir en isolaziun. Sch’il test ei negativs, resta igl affon a casa, entochen ch’el ei staus duront 24 uras senza febra.
Per damondas stun bugen a disposiziun.
Salids amicabels
Sabrina Suppiger, meinascola
observar steilas e planets
Ils scolars dalla 1. e 2. classa sefatschentan il mument cun las steilas ed ils planets. Il tema fascinescha immens ils scolars ed igl ei adina bi sch’els san colligiar lur savida cun ina biala experientscha.
Il tat da Sofie Steiger, ina dallas scolaras dalla 1. classa, posseda in telescop pli grond ed in empau pli pign. Ed aschia ha Philippe Steiger installau per ils scolars ils telescops per saver obersvar ils misteris dil tschiel.
La sera cu ils affons ein serimnai era il tschiel buca clars diltut. Mo tonaton ei il cletg staus da nossa vart ed aschia ha ei dau gest leu ina ruosna ellas neblas nua ch’ils dus planets Jupiter e Saturn sclarevan. Gest sper la glina che veva ina fuorma da farcla han ils affons saviu observar il planet Saturn. Tgi che ha mirau bein ha schizun viu ils tscherchels dil planet. Gest sper il Saturn encunter ost han ils affons observau il planet Jupiter e schizun viu entginas da sias numerusas glinas. Igl ei stau in eveniment fascinont ed ha franc gidau ils affons da saver s’imaginar la dimensiun da nies univers.
fotografias da Doris Friberg
notg da raquents en scola sedrun
Venderdis sera ils 12 da november ha la Scola Sedrun envidau tut ils interessai alla “Notg da raquents”. Agl invit han ina pluna affons dau suatientscha; quella sera han ils organisaturs numnadamein astgau beneventar buca meins che 30 affons.
Continue Reading